**RENDEZVÉNYEK**

46/2020. (III. 16.) Korm. rendelet ([Magyar Közlöny 2020. évi 45. szám](https://magyarkozlony.hu/dokumentumok/c4210b08dd73832b3ca261193f85d508498c9718/megtekintes)):

„3. § **A zárt helyen vagy a nem zárt helyen tartott zenés, táncos rendezvények** működésének biztonságosabbá tételéről szóló 23/2011. (III. 8.) Korm. rendelet szerinti rendszeres zenés, táncos rendezvények (a továbbiakban: rendszeres zenés, táncos rendezvény) **helyszínén tartózkodni tilos.**

4. § (1) **Rendezvény helyszínén a résztvevők számától és a rendezvény helyszínétől függetlenül tilos tartózkodni. Gyűlés helyszínén tartózkodás tilos.**

(2) Nem minősül rendezvénynek a vallási közösség szertartása, továbbá a polgári házasságkötés és a temetés.

(3) **Sportrendezvény nézők nélkül, zárt körülmények között tartható meg.**”

A Ptk. 6:186. § (1) bekezdése értelmében a kötelezett (megrendelő, rendezvényszervező) mentesül a kötbérfizetési kötelezettsége alól, ha kimenti magát. A március 16-án hatályba lépett kormányrendelet egyértelmű tiltás, és ez "vis maior", azaz olyan esemény/intézkedés következtében válik lehetetlenné a megkötött szerződés teljesítése amelyért egyik szerződő fél sem felelős. Azonban a megrendelő erről a Ptk. 6:179. § (2) bekezdése alapján késedelem nélkül köteles értesíteni a szállodát. Ha a megrendelő elmulasztja ezt az értesítési kötelezettségét, akkor az értesítés elmulasztásából eredő kárt köteles megtéríteni.

Az, hogy mit jelent a késedelem nélkül, azt szállodánként, rendezvényenként kell vizsgálni.

Amennyiben a szálloda szerződése tartalmazza a vis maior esetet, akkor az a mérvadó. Például ha le van írva, hogy vis maior esetben, amennyiben a szálloda önhibáján kívül nem tudja megrendezni a rendezvényt a szervező a szerződéses díj 30%-át köteles fizetni, akkor az az összeg jár a hotelnek. Ha nincsen ez a szerződésben rögzítve, akkor sajnos a teljes összegtől elesik a szálloda, és a befizetett előleget is szükséges visszautalni a partnernek.

**ÉTTERMEK**

„1. § (1) A kereskedelmi tevékenységek végzésének feltételeiről szóló kormányrendelet szerinti vendéglátó üzletben (a továbbiakban: vendéglátó üzlet) 15.00 óra után 06.00 óráig az ott foglalkoztatottak kivételével – a (2) bekezdésben meghatározott kivétellel – tilos tartózkodni.

(2) A vendéglátó üzletben 15.00 óra után 06.00 óráig az élelmiszer elvitelre történő megrendelése és átvétele, valamint a vételár megfizetése céljából és időtartamára korlátozódóan megengedett a tartózkodás.”

Bár a kormányrendelet szövegezése pontatlan, a jogalkotó szándéka egyértelmű: a vendéglátó üzlet kategóriába a szállodai étterem is beletartozik. Az étteremben lehet bárkinek reggelizni és ebédelni, viszont vacsorát csak a megrendelt félpanziós, teljes panziós vendégek részére lehet biztosítani.

**A rendeletben megfogalmazott tiltás vonatkozik az étteremben megszervezett gálavacsorára is.**